เอ็มควอเทียร์

ศูนย์การค้าเอ็มควอเทียร์  () เป็นศูนย์การค้าแห่งที่สองในกลุ่มดิ เอ็มดิสทริค ซึ่งประกอบไปด้วยศูนย์การค้า โรงภาพยนตร์ และอาคารสำนักงาน บริหารงานโดย บริษัท ซิตี้มอลล์ กรุ๊ป จำกัด ในกลุ่มเดอะมอลล์ และ บริษัท ภิรัชบุรี จำกัด ในลักษณะของการร่วมทุน ตั้งอยู่ริมถนนสุขุมวิท ฝั่งตรงข้ามกับอาคารศูนย์การค้าเอ็มโพเรียมเดิมในพื้นที่ แขวงคลองตันเหนือ เขตวัฒนา กรุงเทพมหานคร เน้นความสำคัญกับตลาดลูกค้าชาวต่างชาติ และลูกค้าระดับกลางถึงสูง เช่นเดียวกับสยามพารากอน

การออกแบบ 

พื้นที่โครงการเอ็มควอเทียร์จะประกอบไปด้วยอาคารศูนย์การค้าทั้งหมดสามอาคาร ดังนี้

 อาคารฮีลิกส์ควอเทียร์ (The Helix Quartier)  หรืออาคาร A (ด้านหน้าฝั่งซอยสุขุมวิท 35) เป็นอาคารที่ตั้งของร้านตราสินค้าหรูหรา ร้านค้าสินค้าไอที ร้านค้าบริการ ร้านอาหาร คาเฟ่ และสถาบันความงามตั้งแต่ชั้น G-4 ซึ่งในจำนวนนี้รวมถึงคาเฟ่ % อะราบิกา สาขาที่สามในประเทศไทย และเป็นสาขาที่มีโรงคั่วกาแฟขนาดเล็กเป็นแห่งแรกในเอเชียตะวันออกเฉียงใต้ ส่วนชั้น 5 จะเป็นที่ตั้งของสวนลอยฟ้า ฮีลิกส์ วอเตอร์ การ์เดน ซึ่งเป็นจุดเด่นของอาคาร และตั้งแต่ชั้นนี้เป็นต้นไป จะเป็นส่วนของ "ฮีลิกส์ สกาย ไดนิ่ง" แหล่งรวมร้านอาหาร โดยลักษณะทางเดินของอาคารจะเป็นแบบเกลียว ซึ่งที่ผู้มาใช้บริการสามารถเดินขึ้นจากชั้นสวนลอยฟ้าไปจนถึงชั้นบนสุดได้โดยการเดินวนรอบไปตามทางลาด นอกจากนี้ ชั้นใต้ดินของอาคาร A ยังเป็นที่ตั้งของลานจอดรถอัตโนมัติพร้อมห้องรับรอง โดยเอ็มควอเทียร์เป็นศูนย์การค้าแห่งแรกในประเทศไทยที่นำระบบจอดรถอัตโนมัติมาใช้งาน การตกแต่งภายในใช้สีขาวทองแบบเดียวกับเอ็มโพเรียม

 อาคารกลาสควอเทียร์ (The Glass Quartier)  หรืออาคาร B (ด้านหน้าฝั่งธนาคารออมสินสาขาพร้อมพงษ์) เป็นที่ตั้งของร้านค้าระดับกลาง-บน, ร้านค้าแฟชั่น, ควอเทียร์ กูร์เม่ต์อีทส์, มูจิ, ร้านหนังสือคิโนะคูนิยะ ซึ่งย้ายมาจากฝั่งเอ็มโพเรียม, ศูนย์ออกกำลังกายเวอร์จินแอคทีฟ ฟิตเนส ความสูง 3 ชั้น, ศูนย์ออกกำลังกายบ๊าวซ์อิงค์ แทมโพรีนอารีนา, เอสเคป แบงค็อก และอาคารสำนักงานภิรัชทาวเวอร์ แอท เอ็มควอเทียร์ (อาคารสมัชชาวานิช 3) ซึ่งเป็นอาคารสำนักงานความสูง 45 ชั้น บริหารงานโดยกลุ่มภิรัชบุรี มีห้องรับรองกลางที่ชั้น M โดยเริ่มนับชั้นอาคารสำนักงานที่ชั้น 15 และมีลิฟต์โดยสารความเร็วสูง เช่นเดียวกับอาคารระฟ้าทั่วไป นอกจากนี้ยังมีลานจอดเฮลิคอปเตอร์รวมถึงจุดชมทัศนียภาพ หรือ สกายคลิฟฟ์ที่ชั้นดาดฟ้า และห้องรับรองส่วนตัวที่ชั้น 45 จุดเด่นคือตกแต่งอาคารด้วยกระจกทั้งหมดตั้งแต่ด้านหน้าอาคารยาวไปจนถึงอาคารวอเตอร์ฟอลควอเทียร์ อีกทั้งยังสามารถมองเห็นกิจกรรมภายในอาคารได้จากฝั่งซอยสุขุมวิท 37 ทั้งหมด ภายในตกแต่งด้วยสีสันฉูดฉาด ตัดกับสีขาวทองอันเป็นสัญลักษณ์กลางของศูนย์ฯ

 อาคารวอเตอร์ฟอลควอเทียร์ (The Waterfall Quartier)  หรืออาคาร C (ด้านหลัง) เป็นที่ตั้งของลานจอดรถตั้งแต่ชั้น B ถึงชั้น 3 นอกจากนี้ยังมี กูร์เมต์ มาร์เก็ต, คิว สเตเดียม, สวนสนุกฮาร์เบอร์แลนด์, ศูนย์รวมการเรียนรู้สำหรับเด็กเอ็มจอย โดย ลาซาด้า, สถาบันการเงิน และโรงภาพยนตร์ควอเทียร์ ซีเนอาร์ต ในเครือเมเจอร์ ซีนีเพล็กซ์ จุดเด่นคืออาคารดังกล่าวเป็นที่ตั้งของควอเทียร์ฟอล น้ำตกประดิษฐ์ที่สูงที่สุดในเอเชีย ที่จะเริ่มต้นน้ำจากชั้น 4 ของอาคาร C และไหลมาจนถึงทางเดินชั้น G ระหว่างอาคาร A และอาคาร B ภายในตกแต่งแนวฮิปชิค เน้นการตัดสีระหว่างสีขาว-ดำ นอกจากนี้ยังมีจอ LED เกลียว ความสูง 3 ชั้นตั้งอยู่ด้วย

ซึ่งอาคารศูนย์การค้าทั้งสามจะมีสะพานเชื่อมถึงกัน และชั้นเอ็มยังมีทางเชื่อมไปยังเอ็มดิสทริค สเตชัน อาคารเอ็มโพเรียม และอาคารเอ็มสเฟียร์ นอกจากนี้ทางเดินระหว่างอาคารที่ชั้น G จะตกแต่งให้เป็นแนวธรรมชาติตลอดทางคั่นกลางด้วยทางไหลของน้ำจากควอเทียร์ฟอล เสมือนว่าเป็นเส้นแบ่งเขตระหว่างศูนย์การค้ากับอาคารสำนักงาน

รางวัลที่ได้รับ

เอ็มควอเทียร์
 Thailand Property Award 2014 สาขาการออกแบบสถาปัตย์อาคารพาณิชย์ดีเด่น
 Thailand Property Award 2014 สาขาอาคารพาณิชย์ยอดเยี่ยม
 Asia Pacific Property Award 2015 สาขาอาคารพาณิชย์ยอดเยี่ยม 2015-2016

ภิรัชทาวเวอร์
 Thailand Property Award 2014 Highly Recommended สาขาการออกแบบสถาปัตย์อาคารพาณิชย์ดีเด่น
 Asia Pacific Property Award 2015 สาขาอาคารสำนักงานยอดเยี่ยม 2015-2016
 Asia Pacific Property Award 2015 Highly Commended สาขาอาคารสูงเชิงพาณิชย์ 2015-2016

อ้างอิง 

 ดิ เอ็มควอเทียร์ the Emquartier ห้างใหม่ ในกรุงเทพ เตรียมเปิดแล้ว 27 มีนาคม 2558
 ลุยห้างใหม่ หาของกิน ร้านอาหาร น่าสนใจใน the EmQuartier (ดิเอ็มควอร์เทียร์) ตรงข้าม เอ็มโพเรียม

แหล่งข้อมูลอื่น 

ศูนย์การค้าในเขตวัฒนา
กลุ่มเดอะมอลล์
เดอะ ดิสทริกต์ เอ็ม